Ons gemeente groei nie. Hoekom nie? - www.bybelkennis.co.za
by Mitch Kalp · 28/06/2013
To die for an idea; it is unquestionably noble. But how much nobler it would be if men died for ideas that were true. -H.L. Mencken (1880-1956)
Rick Warren sê dat faktor wat ons meestal nie raaksien as ons gemeente nie groei nie, is eenvoudig: Ons moet ongelowiges liefhê soos Jesus Christus hulle liefgehad het. As ons nie 'n passie vir ongelowiges het nie, sal ons nie die opofferings wat nodig is om hulle te bereik, maak nie.
Jesus het sulke mense liefgehad. Hy het tyd met hulle spandeer; Hy het saam met hulle geëet; Hy het sy tyd saam met hulle meer geniet as sy tyd met die godsdiensleiers. Geen wonder hulle sê: Kyk daar, 'n vraat en 'n wynsuiper, 'n vriend van tollenaars en sondaars (Lukas 7:34).
Jesus het daarvan gehou om by mense te wees en hulle het dit aangevoel. Selfs klein kindertjies wou by Jesus wees. Kinders soek mense wat liefdevol is en hulle aanvaar. Dit het Jesus by uitstek gedoen.
Hoekom het baie gemeentes nie meer lidmate nie? As ons eerlik moet wees … omdat hulle nie meer wil hê nie. Ongelowiges gaan ons gemaklike roetine omverwerp. Selfsugtigheid verhoed dat baie gemeentes groei. Die opdrag om lief te hê, is die opdrag wat die meeste in die Nuwe Testament herhaal word – ten minste 55 keer. As ons nie mense liefhet nie, is niks anders belangrik nie: Wie nie liefhet nie, het geen kennis van God nie, want God is liefde (1 Johannes 4:8).
Vra vir mense wat hulle na die gemeente aangetrek het. Niemand sê ooit dit is die pragtige geboue of julle vol programme of selfs julle teologie nie. Die algemeenste antwoord is: Ek het 'n ongelooflike liefde vir my gevoel en dit het my getrek.
Baie gemeentes is vol lidmate wat vir mekaar liefhet, maar die gemeente groei nie. In sommige klein gemeentes is dit so sterk dat 'n buitestander net nie kan inbreek nie. 'n Wonderlike liefde tussen lidmate , maar geen liefde vir ongelowiges nie. Die grootte van die gemeente het niks met liefde en vriendelikheid te doen nie.
Mense gaan na waar daar liefde is; liefde trek mense soos 'n magneet. 'n Gebrek aan liefde dryf mense weg.